SL Uradni list Evropske unije L 13/27

ODLOČBA KOMISIJE

z dne 20. decembra 2007

o dodelitvi dodatnih dni na morju Belgiji v conah ICES IIa (vode ES), IV in VIId

(notificirano pod dokumentarno številko C(2007) 6541)

(Besedilo v francoskem in nizozemskem jeziku je edino verodostojno)

(2008/51/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 41/2007 z dne 21. decembra 2006 o določitvi ribolovnih možnosti za leto 2007 in s tem povezanih pogojev za nekatere staleže rib in skupine staležev rib, ki se uporabljajo v vodah Skupnosti, in za plovila Skupnosti v vodah, kjer so potrebne omejitve ulova (1), in zlasti točke 10 Priloge IIA k Uredbi,

ob upoštevanju prošnje Belgije,

ob upoštevanju naslednjega:

(1) Točka 8 Priloge IIA k Uredbi (ES) št. 41/2007 določa največje število dni, ko so plovila Skupnosti skupne dolžine 10 metrov ali več ki imajo na krovu vlečne mreže, danske potegalke in podobno orodje (razen vlečnih mrež z gredjo) z velikostjo mrežnega očesa 70 mm ali več, ali zabodne in zapletne mreže (razen trislojnih mrež), od 1. februarja 2007 do 31. januarja 2008 lahko prisotna v območju Skagerraka, conah ICES IV in VIId, ter vodah ES v coni ICES IIa.

(2) Točka 10 Priloge IIA k Uredbi (ES) št. 41/2007 omogoča Komisiji, da na podlagi prošnje držav članic dodeli dodatno število dni na morju, ko sme biti plovilo prisotno na geografskem območju, če ima na krovu tako orodje, in sicer na podlagi dokončne prekinitve ribolovnih aktivnosti od 1. januarja 2002.

(3) Belgija je 29. junija 2007 in 2. oktobra 2007 predložila podatke, ki prikazujejo, da so plovila, ki so od 1. januarja 2002 prenehala z aktivnostmi, v letu 2001 opravila 2,15 % ribolovnega napora belgijskih plovil, ki so prisotna na geografskem območju in imajo na krovu zabodne in zapletne mreže (razen trislojnih mrež), ter 41,96 % ribolovnega napora belgijskih plovil, ki so prisotna na geografskem območju in imajo na krovu vlečne mreže, danske potegalke in podobno orodje (razen vlečnih mrež z gredjo) z velikostjo mrežnega očesa 70 mm ali več.

(4) Glede na predložene podatke se Belgiji dodelijo 3 dodatni dnevi na morju za plovila, ki imajo na krovu zabodne in zapletne mreže (razen trislojnih mrež), 86 dodatnih dni na morju za plovila, ki imajo na krovu vlečne mreže, danske potegalke in podobno orodje (razen vlečnih mrež z gredjo) z velikostjo mrežnega očesa 70 mm ali več in manj kot 90 mm, 88 dodatnih dni na morju za plovila, ki imajo na krovu vlečne mreže, danske potegalke in podobno orodje (razen vlečnih mrež z gredjo) z velikostjo mrežnega očesa 90 mm ali več in manj kot 100 mm, ter 40 dodatnih dni na morju za plovila, ki imajo na krovu vlečne mreže, danske potegalke in podobno orodje (razen vlečnih mrež z gredjo) z velikostjo mrežnega očesa 100 mm ali več, v ustreznem geografskem območju (v celotnem območju ali v enem njegovih delov) v obdobju od 1. februarja 2007 do 31. januarja 2008, ko se uporablja člen 7 Uredbe (ES) št. 41/2007.

(5) Ukrepi, predvideni s to odločbo, so v skladu z mnenjem Odbora za ribištvo in ribogojstvo –

SPREJELA NASLEDNJO ODLOČBO:

Člen 1

1. Največje število dni, ko so ribiška plovila, ki plujejo pod zastavo Belgije in imajo na krovu ribolovno orodje iz točke 4.1(c)(i), 4.1(c)(ii), 4.1(c)(iii) in 4.1(c)(iv) Priloge IIA k Uredbi (ES) št. 41/2007, lahko prisotna v Skagerraku ter conah ICES IIa (vode ES), IV in VIId, kot je določeno v tabeli 1 navedene priloge za primere, ko se ne uporablja noben poseben pogoj iz točke 8(1) iste priloge, se poveča za 3 dni na morju.

2. Največje število dni, ko so ribiška plovila, ki plujejo pod zastavo Belgije in imajo na krovu ribolovno orodje iz točke 4.1(a)(ii) Priloge IIA k Uredbi (ES) št. 41/2007, lahko prisotna v conah ICES IIa (vode ES) in IV, kot je določeno v tabeli 1 navedene priloge za primere, ko se ne uporablja noben poseben pogoj iz točke 8.1 iste priloge, se poveča za 86 dni na morju.

3. Največje število dni, ko so ribiška plovila, ki plujejo pod zastavo Belgije in imajo na krovu ribolovno orodje iz točke 4.1(a)(iii) Priloge IIA k Uredbi (ES) št. 41/2007, lahko prisotna v conah ICES IIa (vode ES), IV in VIId, kot je določeno v tabeli 1 navedene priloge za primere, ko se ne uporablja noben poseben pogoj iz točke 8.1 iste priloge, se poveča za 88 dni na morju.

4. Največje število dni, ko so ribiška plovila, ki plujejo pod zastavo Belgije in imajo na krovu ribolovno orodje iz točke 4.1(a)(iv) in 4.1(a)(v) Priloge IIA k Uredbi (ES) št. 41/2007, lahko prisotna v Skagerraku ter conah ICES IIa (vode ES), IV in VIId, kot je določeno v tabeli 1 navedene priloge za primere, ko se ne uporablja noben poseben pogoj iz točke 8.1 iste priloge, se poveča za 40 dni na morju.

Člen 2

Ta odločba je naslovljena na Kraljevino Belgijo.

V Bruslju, 20. decembra 2007 Za Komisijo Joe BORG Član Komisije

(1) UL L 15, 20.1.2007, str. 1. Uredba, kakor je bila nazadnje spremenjena z Uredbo (ES) št. 898/2007 (UL L 196, 28.7.2007, str. 22).